Pamiatka spoločného boja a víťazstva nad nacizmom musí byť pre spoločnosť príkladom do budúcnosti, na ktorý nemožno zabudnúť. Pri príležitosti 75. výročia ukončenia druhej svetovej vojny to v príhovore počas galaprogramu v RTVS povedal predseda Národnej rady (NR) SR Boris Kollár (Sme rodina). Poukázal na to, že súčasnosť je výnimočnou dobou, pretože už 75 rokov Slováci nepoznajú hrôzy vojny.
"Poučení z histórie to však nemôžeme brať ako samozrejmosť. V týchto dňoch v dôsledku súčasnej krízy nás čakajú ťažké časy, ktoré môžu priniesť aj výrazný prepad životnej úrovne. Preto vynakladáme všetko úsilie, aby sme ju prekonali čo možno najrýchlejšie a s najmenším dosahom na našich občanov," uviedol predseda parlamentu s apelom, aby sa spoločnosť nepustila cestou hľadania jednoduchých riešení a nenávisti.
Práve to malo podľa Kollára za následok vypuknutie najväčšieho vojnového konfliktu všetkých čias. Boje v šesťročnom konflikte zasiahli územie 40 štátov a vyžiadali si viac ako 70 miliónov ľudských obetí. "Práve z úcty a vďaky k našim hrdinom, ktorí obetovali svoje životy za záchranu našich hodnôt a našej civilizácie, musíme spoločnými silami presadzovať sociálne spravodlivú, demokratickú a slobodnú spoločnosť," vyzval Kollár.
Spomenul aj obete v Ostrom Grúni, Kľaku, Kremničke, Osvienčime, Treblinke či Mauthausene. "V dnešný deň, ale aj ostatné dni si treba pripomínať hrdinstvo osloboditeľov, ktorí bojovali a obetovali to najcennejšie, čo mali - svoje životy, aby zbavili Európu od nacizmu a vyhrali boj nad hnedou pliagou 20. storočia. Obete týchto hrdinov nemožno ničím nahradiť," komentoval Kollár.
Predseda parlamentu poukázal aj na viac ako 63-tisíc vojakov Červenej armády, ktorí položili svoj život v bojoch na území Slovenska. "Dôležitú úlohu zohrávala taktiež rumunská armáda, ktorá obetovala viac ako 10-tisíc vojakov a Prvý česko-slovenský armádny zbor," povedal. Poďakoval aj spojeneckým krajinám, ktorých pomoc a vojenská podpora prispeli k spoločnému víťazstvu.